Mans devums zaļajai Latvijai

Krists Safranovičs

Dobeles Valsts ģimnāzija

7. klase

skolotāja Rudīte Briede

rudite.briede@inbox.lv

 Latvijā un citur pasaulē ir aktuāla zaļā domāšana. Tikai tagad mēs, cilvēki, saprotam, ka ar savu neprasmīgo saimniekošanu esam nodarījuši daudz ļauna dabai. No katra iedzīvotāja ir atkarīgs, kāds ir viņa devums Latvijai, lai tā kļūtu zaļāka. Mēs piedalāmies dažādos pasākumos, šķirojam atkritumus vai arī izmantojam riteni kā pārvietošanās līdzekli. Bet ne visi spēj domāt zaļi, jo, iespējams, nezina, ko tas nozīmē – zaļā domāšana.

 **„Mamm, es nesaprotu, ko nozīmē „devums zaļajai Latvijai”,”** tincināja mazs zēns.

 **„Vai es varu palīdzēt videi kļūt zaļākai, uzvelkot zaļu kreklu?”** prašņāja mazais, kas vēl aizvien nesaprata, kā viņš var palīdzēt dabai.

**„Ne gluži,”** teica māmiņa, **„lai vide kļūtu zaļāka, tev tā ir jāsaudzē.”**

Visbiežāk par zaļo domāšanu, manuprāt, uzzina skolā, bērnudārzā vai no vecākiem. Arī es agrāk biju mazs zēns, kas nezināja, ko nozīmē – „zaļā domāšana”. Es neatceros, ka būtu interesējies par šo vārdu salikumu. Agrāk par to tik bieži nerunāja, tāpēc neradās jautājums, ko tas nozīmē.

 Kad es sāku mācīties Dobeles sākumskolā, kuras pagalmā plīvoja zaļais karogs, man uzreiz radās interese – kāpēc tieši zaļš karogs plīvo skolas pagalma mastā. Kā jau zaļajā skolā, mums notika dažādi pasākumi, kas rosināja saudzēt dabu. Ar prieku es atbalstīju katru skolas „zaļo” pasākumu un lepojos, ka mācos tieši šajā skolā. Manī nostiprinājās pārliecība, ka man jādzīvo un jādomā zaļi. Ik gadu skolā tika rīkotas makulatūras vākšanas kampaņas, kurās arī es aktīvi piedalījos. Vēl joprojām starp skolas gados saņemtajiem diplomiem glabājas atzinības raksts par cītīgu makulatūras vākšanu. Tādā veidā esmu „izglābis” kādam kokam „dzīvību” un palīdzējis turpināt augt un zaļot.

Es zinu, ja meža eglītes vietā izvēlēšos mākslīgo egli, tad kāds koks tiks glābts no nociršanas. Manā ģimenē tā notiek jau pāris gadus, bet man, godīgi sakot, pietrūkst svecīšu aizdegšanas adatainajos zaros un eglītes smaržas, tāpēc nākamajos Ziemassvētkos ļoti vēlos mājās pārnest eglīti no meža. Es ar tēti centīšos to atrast kādā meža stigā vai zem elektropārvades līnijām, jo tām ir nepieciešama brīva piekļuve.

 **„Mamm, bet ko tad lai es daru zaļās Latvijas labā?”** jautāja zēns.

**„Palīdzēt Latvijai kļūt zaļākai tu vari, darot labus darbus – piedaloties talkās,”** atbildēja zēna mamma.

Populārs Latvijas sakopšanas pasākums ir Lielā talka. Tajā piedalās daudzi Latvijas iedzīvotāji, kuri ir gatavi veltīt laiku, sakopjot savas dzīvesvietas apkārtni. Esmu sapratis, ka mana labā griba un pūles var lieti noderēt zaļajai Latvijai. Kopā ar ģimeni es centos padarīt tīrākus Bērzes krastus, zaļāku Ķestermeža apkārtni un sakoptākus Pokaiņus. Kopā ar vecākiem es iestādīju liepiņu, mazu un trauslu, Augusta Bīlenšteina ielā. Pēc tam man bieži radās vēlme to „apciemot” un apskatīt, vai tā aug, kā tā zaļo, vai nevajag aplaistīt. Tagad esmu ne tikai es „izstiepies” garumā, bet arī mana liepa stiepj zarus pret debesīm. Šobrīd man vairs nav tik daudz laika „ciemoties” pie liepas, kaut arī nereti ir vēlēšanās to darīt. Es jūtos lepns un nekaunos sakopt savas pilsētas vidi, kurā es uzturos un aktīvi rosos ik dienu. Strādājot es atceros, kā šīs vietas izskatījās pirms talkas. Bet es apzinos, ka ne visi domā zaļi, tāpēc bez sirdsapziņas pārmetumiem piesārņo vidi. Domāju, ka arī šogad 21. aprīlī talkošu Bērzes krastos, jo šī gada talkas tēma ir „Ūdeņi”.

 **„Arī mājās tu vari šķirot atkritumus, lai katra izlietotā lieta nonāktu, kur tai jānonāk,”** sacīja zēna mamma.

Diemžēl mana ģimene nešķiro atkritumus, jo pie mūsu mājas nav atbilstošu konteineru. Bet es domāju, ka nākotnē tādi būs pie katras mājas ne tikai lielajās pilsētās, bet arī mazpilsētās un laukos.

Attīstītajās valstīs atkritumu šķirošana ir ļoti populāra un ierasta. Sašķirotos atkritumus izmanto otrreizējai pārstrādei. Atceros, ka tētis, atgriezies no Īslandes, stāstīja, ka tur iedzīvotāji uz atkritumu šķirošanas punktiem ved ne tikai nolietotu sadzīves tehniku, makulatūru vai izlietotas baterijas, bet arī pagalmā nopļautu zāli un nolūzušus un nozāģētus koka zarus. Pie mums pieņemts zāli un zarus dedzināt. Es ceru, ka arī Latvijā tiks sasniegts tāds līmenis kā attīstītājās valstīs. Lai tas notiktu, ir jāmainās cilvēku domāšanai. Jau gadiem ilgi mēs esam raduši visu mest vienā maisā, tāpēc ir grūti pārliecināt cilvēkus darīt citādi.

 **„Tu palīdzēsi dabai, ja taupīsi elektrību,”** teica mamma.

Katru gadu es piedalos akcijā „Zemes stunda”, kas ir populāra visā pasaulē. Ikviens tiek aicināts izslēgt elektrību uz vienu stundu. Kaut arī šī akcija pagaidām Latvijā nav tik populāra kā citās valstīs, tomēr arī pie mums Dobelē ar katru gadu aizvien vairāk iedzīvotāju uzzina par šo akciju un piedalās tajā. Ir patīkami vērot, ka cilvēki apmeklē Zemes stundas aktivitātes.

Katru gadu centrālais pasākums notiek pilsētas Domes laukumā, kur pulcējas cilvēki ar lāpām. Šo akciju manā novadā popularizē Dobeles Jauniešu dome, kuras pārstāvji apmeklē izglītības iestādes un stāsta skolēniem par to, cik svarīgi ir taupīt elektroenerģiju. Manuprāt, par elektrības taupīšanas svarīgumu būtu jāstāsta arī pieaugušajiem, jo arī starp viņiem ir tādi, kuri izturas nevērīgi pret dabas resursu taupīšanu. Tā nereti notiek arī manā ģimenē.

 „**Vai tas ir viss, kā es varu palīdzēt videi, kurā es dzīvoju?”** vaicāja dēls.

**„Nē, ir vēl ļoti daudz veidu, kā padarīt dabu zaļāku, bet par to tu uzzināsi augot,”** mamma noglāstīja zēna galvu.

Arī es ik dienu uzzinu ko jaunu un saprotu, ka ir daudz kas vēl veicams, lai mans devums zaļajai Latvijai būtu lielāks. Es apzinos, ko cilvēku bezrūpīgā attieksme pret dabu nodara Zemei. Jādzīvo un jādarbojas tā, lai mēs „paši nezāģētu zaru, uz kura sēžam”.